Decizia Ramonei Chiriac de a nu mai candida a fost o surpriză
Nicolae Ciucă a declarat într-o conferință de presă organizată la Beclean că decizia Ramonei Chiriac de a nu mai candida a fost "o surpriză" pentru liderii PNL și PSD.
"Surpriza a fost pentru dumneaei când a fost nominalizată. Ieri am fost surprinşi şi noi prin această decizie.
Ca atare, în momentul de faţă, după ce au avut loc BPN la PNL şi CPN la PSD, nu cred că mai este timp pentru surprize şi ne vom baza pe resursa umană a partidului şi pe cei care au fost deja nominalizaţi şi aprobaţi în birourile de conducere ale fiecărui partid", a spus el.
Lista comună PSD-PNL ar putea fi stabilită luni
Liderul PNL a indicat că decizia referitoare la poziția de frunte pe lista comună PNL-PSD pentru alegerile europarlamentare ar putea fi luată luni, în cadrul întâlnirii coaliției.
Biroul Politic Național (BPN) al PNL a confirmat, joi, candidaturile liberalilor de pe lista comună PSD-PNL pentru alegerile europarlamentare. Conform deciziei, candidații liberali pe această listă sunt:
- Rareș Bogdan;
- Dan Motreanu;
- Adina Vălean;
- Daniel Buda;
- Siegfried Mureșan;
- Mircea Hava;
- Gheorghe Falcă;
- Virgil Popescu;
- Alexandru Muraru;
- Mara Mareș.
Lista aprobată joi de Consiliul Politic Național (CPN) al PSD îi include pe primele locuri pe:
- Mihai Tudose;
- Gabriela Firea;
- Claudiu Manda;
- Victor Negrescu;
- Vasile Dîncu;
- Gheorghe Cârciu;
- Dragoș Benea;
- Dan Nica;
- Ștefan Moșoiu;
- Roxana Mînzatu;
- Andi Cristea.
Dezvoltarea este posibilă în România, deoarece există stabilitate politică
Tot la Primăria Beclean, Nicolae Ciucă a declarat că că dezvoltarea este posibilă în România datorită "stabilității politice".
De asemenea, membrul PNL a făcut noi promisiuni. El a menționat că au fost inițiate mai multe proiecte "așteptate de mult timp de către cetățenii României", cu finanțare locală, guvernamentală și europeană. Acestea, susține el, vor îmbunătăți circulația și vor contribui la dezvoltare.
Apoi, Nicolae Ciucă a subliniat că "dezvoltarea este posibilă pentru că există stabilitate politică".
El a solicitat, de asemenea, o "coerență" în angajamente și asumarea responsabilității pe "toate fronturile", atât la nivel guvernamental, cât și între instituții și ministere.
Liderul PNL a adăugat că numai astfel se poate asigura coerența în atingerea obiectivelor din programul de guvernare. Mai multe despre acest subiect puteți citi aici.